## El Consell ratifica la proposta de modificació dels estatuts del Consorci per al Servici de Prevenció i Extinció d’Incendis i Salvament de València

*** Este canvi no afecta l’aportació que fa cada any la Generalitat a través de l’Agència Valenciana de Seguretat i Resposta a les Emergències
* Exonera de contribuir els municipis consorciats menors de 20.000 habitants**

El Consell ha ratificat la proposta de modificació dels estatuts del Consorci per al Servici de Prevenció i Extinció d’Incendis i de Salvament de la província de València.

Este canvi consistix en la millora de la redacció dels apartats 1, 4, 5 i 6 de l’article 43, referent a les aportacions ordinàries que fan alguns ajuntaments com a ens consorciats.

El sistema de finançament del Consorci Provincial de Bombers de València, tal com recullen els seus estatuts, està format per ingressos de dret privat i de dret públic. Els ens consorciats són les entitats locals de la província que voluntàriament han decidit consorciar-se, la Generalitat i la mateixa Diputació de València.

Amb esta modificació, els municipis de menys de 20.000 habitants queden exempts d’haver de fer cap aportació al consorci, la qual cosa, al seu torn, segons la proposta, repercutirà en el mètode de càlcul de les aportacions de la resta d’ens consorciats.

No obstant això, la modificació no afecta l’aportació econòmica de la Generalitat, que fa l’Agència Valenciana de Seguretat i Resposta a les Emergències i que està regulada en l’article 43.3, apartat que es manté sense canvis.

Fecha: 29/04/2024